《陈太庙舞辞七首 其七 武德舞》
隋代·佚名

烝哉圣祖，抚运升离。道周经纬，功格玄只。方轩迈扈，比舜陵妫。

功熙是咏，钦明在斯。云雷遘屯，图南共举。大定扬越，震威衡楚。

四奥宅心，九畴还叙。景星出翼，非云入吕。德畅容辞，庆昭羽缀。

于穆清庙，载扬徽烈。嘉玉既陈，丰盛斯洁。是将是享，鸿猷无绝。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。